দুই ভাই, এক বাড়ি, আলাদা রান্নাঘর! অন্নপূর্ণার ফর্মে পরিবার একটাই, নাকি দু’টি?

ওয়েব ডেস্ক : অন্নপূর্ণা যোজনা (Annapurna Yojana) নিয়ে আবেদনকারীদের নানা প্রশ্নের মধ্যে অন্যতম হল, একই বাড়িতে একাধিক সংসার থাকলে তাঁদের কি একটি পরিবার হিসেবেই ধরা হবে? ধরুন, একই পৈতৃক বাড়ির নীচের তলায় এক ছেলের সংসার এবং উপরের তলায় অন্য ছেলের সংসার। ঠিকানা একই হলেও যদি রান্না, বাজার ও সংসারের খরচ আলাদা হয়, সেক্ষেত্রে পরিবারের হিসাব কীভাবে হবে, তা নিয়ে তৈরি হয়েছে সংশয়।

সরকারি পরিবারভিত্তিক তথ্য সংগ্রহের ফর্মে পরিবারের সংজ্ঞা দিতে গিয়ে একসঙ্গে বসবাস এবং একই রান্নাঘর থেকে খাবার খাওয়ার বিষয়টি উল্লেখ করা হয়েছে। অর্থাৎ শুধু বাড়ির ঠিকানা বা বাড়ির নম্বরই পরিবারের পরিচয় নির্ধারণের একমাত্র বিষয় নয়। তবে আলাদা রান্নাঘর থাকলেই যে স্বয়ংক্রিয়ভাবে দু’টি পরিবার হিসেবে অনুমোদন পাওয়া যাবে, এমন নিশ্চয়তাও সরকারি নথিতে নেই। আবেদনকারীর দেওয়া তথ্য যাচাই করার পরই চূড়ান্ত সিদ্ধান্ত নেওয়া হবে।

আরও খবর : অন্নপূর্ণার টাকা না পেয়ে বালুরঘাটে তুমুল বিক্ষোভ, SDO অফিসে ভাঙচুর! রাস্তা অবরোধ মহিলাদের

অন্নপূর্ণা যোজনার ফর্মে পরিবারের প্রধানের নাম, স্থায়ী ঠিকানা, ডিজিটাল রেশন কার্ডের পরিচিতি নম্বর এবং পরিবারের সদস্যসংখ্যার পাশাপাশি প্রত্যেক সদস্যের নাম, জন্মতারিখ, সম্পর্ক ও আধার নম্বর দিতে হয়। পরিবারের জমি, বাড়ির ধরন, চারচাকার গাড়ি, আয়, চাকরি, পেনশন-সহ বিভিন্ন আর্থিক ও সম্পত্তি সংক্রান্ত তথ্যও জানতে চাওয়া হয়েছে। ফলে একজনকে কোন পরিবারের সদস্য হিসেবে দেখানো হচ্ছে, তার উপর একাধিক তথ্যের হিসাব নির্ভর করতে পারে।

একই বাড়িতে আলাদা সংসার থাকলে বাস্তবে কীভাবে জীবনযাপন করা হচ্ছে, সেটিই গুরুত্বপূর্ণ হয়ে উঠতে পারে। দু’টি উনুন থাকলেই আলাদা পরিবার প্রমাণিত হবে না, আবার একই বাড়িতে থাকা মানেই সবাইকে একটি পরিবারের সদস্য হিসেবেও ধরতে হবে না। পরিবারের রান্না, বাজার, খাওয়াদাওয়া এবং দৈনন্দিন খরচ কীভাবে চলে, সেই বাস্তব পরিস্থিতির সঙ্গে আবেদনপত্রের তথ্য মিলিয়ে দেওয়া জরুরি। কারণ, আবেদনপত্রের তথ্য যাচাই করার দায়িত্ব সংশ্লিষ্ট আধিকারিকদের উপর রয়েছে।

অন্নপূর্ণা যোজনায় পৃথক পরিবার হিসেবে আবেদন করার জন্য আলাদা রান্নাঘর, বিদ্যুতের বিল, গ্যাসের সংযোগ বা সম্পত্তির ভাগের মধ্যে কোনও একটি নথিই চূড়ান্ত প্রমাণ—এমন নির্দিষ্ট তালিকা সরকারি ফর্মে উল্লেখ নেই। তাই নিজের মতো করে পরিবারের সদস্যসংখ্যা ভাগ করে আবেদন করা বা কারও কথায় ভুল তথ্য দেওয়া ঝুঁকিপূর্ণ। একই বাড়িতে পৃথক সংসার থাকলে আবেদন করার আগে সংশ্লিষ্ট সরকারি দফতর বা যাচাইকারী আধিকারিকের কাছ থেকে বিষয়টি পরিষ্কার করে নেওয়াই নিরাপদ।